
RAPORT COMUN
asupra propunerii legislative de modificare şi completare a unor dispoziţii legale în materia stării civile şi a prelucrării datelor cu caracter personal
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, precum şi în acord cu art.75 alin.(1) din Constituţia României, republicată, Comisia juridică, de disciplină şi imunităţi şi Comisia pentru tehnologia informaţiei şi comunicaţiilor au fost sesizate, spre dezbatere în fond, cu propunerea legislativă de modificare şi completare a unor dispoziţii legale în materia stării civile şi a prelucrării datelor cu caracter personal, trimisă cu adresa nr. Plx. 304/2014 din 10 iunie 2014. 
Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.
Senatul a respins propunerea legislativă în şedinţa din data de 3 iunie 2014, în calitate de primă Cameră sesizată.   

Consiliul legislativ a avizat favorabil proiectul prezentului act normativ, cu observaţii şi propuneri, prin avizul cu nr. 1350/9 decembrie 2013. 

Prin documentul înregistrat sub nr. 86/DPSG/20.01.2014, Guvernul a transmis Parlamentului punctul de vedere prin care nu susţine adoptarea iniţiativei legislative. 

Propunerea legislativă are ca obiect de reglementare completarea Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare, şi a Legii nr.119/1996 cu privire la actele de stare civilă, cu modificările şi completările ulterioare, cu dispoziţii care să permită oricărei persoane fizice sau juridice, în considerarea calităţii de reclamantă într-o cauză judiciară, ca direct sau prin reprezentant să obţină date cu caracter personal cu privire la persoana chemată în judecată. Propunerea se fundamentează pe dispoziţiile art. 194 lit. a) din Legea nr. 134/2010 privind Codul de procedură civilă, republicată. 
Iniţiatorii susţin că, impunând prin lege obligaţia în sarcina reclamantului de a indica în cuprinsul cererii de chemare în judecată codul numeric personal al părţii adverse sub sancţiunea anulării cererii, fără a îi permite şi obţinerea acestor date, reprezintă o împiedicare a reclamantului de valorificare a drepturilor şi intereselor sale legitime şi o încălcare a liberului acces la justiţie.

Comisia pentru administraţie publică şi amenajarea teritoriului a avizat negativ propunerea legislativă (aviz nr. 4c-6/224/24 iunie 2014).

În conformitate cu dispoziţiile art. 54 şi 55 din Regulamentul Camerei Deputaţilor, republicat, cu modificările şi completările ulterioare, la dezbaterea proiectului de lege au fost invitaţi să participe reprezentanţi ai Ministerului Afacerilor Interne şi iniţiatori ai propunerii legislative. 
În conformitate cu dispoziţiile art.61 şi art. 63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru tehnologia informaţiei şi comunicaţiilor şi ai Comisiei juridice, de disciplină şi imunităţi, au examinat propunerea legislativă, în şedinţe separate, respectiv Comisia pentru tehnologia informaţiei şi comunicaţiilor în şedinţa din data de 9 septembrie 2014, iar Comisia juridică, de disciplină şi imunităţi în şedinţa din data de 30 septembrie 2014.
Din numărul total de 18 membri ai Comisiei pentru tehnologia informaţiei şi comunicaţiilor au participat la dezbateri 16 deputaţi.

Membrii Comisiei juridice, de disciplină şi imunităţi, au fost prezenţi la lucrările comisiei conform listei de prezenţă.
În urma dezbaterilor, membrii celor două comisii au hotărât, cu unanimitate de voturi ale membrilor prezenţi, să supună votului plenului Camerei Deputaţilor respingerea propunerii legislative de modificare şi completare a unor dispoziţii legale în materia stării civile şi a prelucrării datelor cu caracter personal, din următoarele considerente:     

1. În redactarea art. 194 lit. a) din Codul de procedură civilă (CPC), legiuitorul a manifestat prudenţa necesară pentru ca, pe de o parte să asigure un conţinut complet cererii de chemare în judecată care să permită identificarea completă a părţilor şi ulterior punerea în executare a măsurilor dispuse iar, pe de altă parte, pentru a permite exercitarea acţiunii civile şi în acele cazuri în care unele dintre datele de identificare nu sunt cunoscute de reclamant. Astfel, art. 194 lit. a) precizează în mod expres: 
"Cererea de chemare în judecată va cuprinde:

a) numele şi prenumele, domiciliul sau reşedinţa părţilor ori, pentru persoane juridice, denumirea şi sediul lor. De asemenea, cererea va cuprinde şi codul numeric personal sau, după caz, codul unic de înregistrare ori codul de identificare fiscală, numărul de înmatriculare în registrul comerţului sau de înscriere în registrul persoanelor juridice şi contul bancar ale reclamantului, precum şi ale pârâtului, dacă părţile posedă sau li s-au atribuit aceste elemente de identificare potrivit legii, în măsura în care acestea sunt cunoscute de reclamant.(…)” 

În cazul în care datele nu sunt accesibile reclamantului potrivit legii, nu poate fi administrată sancţiunea anulării cererii, nefiind aplicabilă ipoteza unei culpe procesuale a părţii. Pe de altă parte, tocmai pentru a acoperi situaţiile în care reclamantul nu deţine datele de identificare ale părţii adverse, legea prevede [în art. 154 alin.(8) CPC] că, "în scopul obţinerii datelor şi informaţiilor necesare realizării procedurii de comunicare a citaţiilor, a altor acte de procedură, precum şi îndeplinirii oricărei atribuţii proprii activităţii de judecată, instanţele au drept de acces direct la bazele de date electronice sau la alte sisteme de informare deţinute de autorităţi şi instituţiile publice. Acestea au obligaţia de a lua măsurile necesare în vederea asigurării accesului direct al instanţelor la bazele de date electronice şi sistemele de informare deţinute”.  Dispoziţia este în concordanţă cu art. 5 alin.(2) lit. d) şi e) din Legea nr. 677/2001, potrivit căruia prelucrarea datelor este posibilă fără consimţământul persoanei vizate "când prelucrarea este necesară în vederea aducerii la îndeplinire a unor măsuri [...] care vizează exercitarea prerogativelor de autoritate publică cu care este învestit operatorul sau terţul căruia îi sunt dezvăluite datele (lit. d)) şi "când prelucrarea este necesară în vederea realizării unui interes legitim al operatorului sau al terţului căruia îi sunt dezvăluite datele, cu condiţia ca acest interes să nu prejudicieze interesul sau drepturile şi libertăţile fundamentale ale persoanei vizate."
Apreciem că, pe de o parte, pentru scopurile specifice rezultate din desfăşurarea procesului judiciar, legea este suficientă şi permite obţinerea datelor chiar de instanţa de judecată. Pe de altă parte, soluţia propusă de iniţiatori propune o "relaxare" a condiţiilor de furnizare a unor date cu caracter personal - a celor cu funcţie de identificare - care anulează o parte dintre garanţiile conferite de Legea nr. 677/2001. Astfel, potrivit propunerii, orice persoană, formulând o cerere introductivă în instanţă, ar dobândi vocaţia de a obţine, personal sau prin reprezentant, astfel de date cu privire la persoana pârâtă.

2. Acelaşi ar fi efectul şi în cazul propunerii de completare a Legii nr. 119/1996 în modalitatea cuprinsă în proiect, care ar permite oricărei persoane fizice sau juridice - care ar putea dobândi calitatea de "parte" potrivit alin.(4) al art. 69 propus a fi introdus - să obţină extrase de pe actele de stare civilă ale unei persoane cu care se află în litigiu. Or, în prezent, art. 69 alin.(1) prevede posibilitatea eliberării unor astfel de copii, numai "la cererea scrisă a Inspectoratului Naţional pentru Evidenţa Persoanelor, a serviciilor publice comunitare de evidenţă a persoanelor, a instanţelor judecătoreşti, a parchetelor sau a poliţiei". Aceste extrase se pot transmite numai „pentru uz oficial". De asemenea, „pentru motive temeinice, la cererea serviciului public comunitar local de evidenţă a persoanelor, a oficiilor de stare civilă din cadrul primăriilor unităţilor administrativ-teritoriale unde nu funcţionează serviciul public comunitar local de evidenţă a persoanelor, a unităţilor din sistemul de ordine şi siguranţă publică din cadrul Ministerului Administraţiei şi Internelor, a instituţiilor responsabile cu asistenţa socială şi protecţia drepturilor copilului, precum şi a notarilor publici, se eliberează gratuit extrase pentru uz oficial de pe actele de stare civilă aflate în arhiva proprie”.
De lege lata, rezultă că se pot transmite copii pentru uzul instanţelor de judecată, la solicitarea acestora. 
Eliberarea extraselor de acte de stare civilă oricărei persoane care, prin simpla calitate de parte într-un proces (a se vedea alin. (4) al art.69) ar dobândi dreptul de a primi copii de pe actele de stare civilă cu privire la oricare dintre celelalte părţi, constituie o încălcare a dreptului la viaţă familială şi privată şi face inutile celelalte garanţii legale ce ocrotesc acest drept fundamental.

În raport cu obiectul şi conţinutul reglementării, propunerea legislativă face parte din categoria legilor ordinare.

         PREŞEDINTE,  






PREŞEDINTE,                                                                                 
    Bogdan Liviu CIUCĂ                                            Daniel Vasile OAJDEA
 SECRETAR,  




                   SECRETAR,                                                                                              
Sorin Constantin STRAGEA                                     Sorin Avram IACOBAN
      Consilier parlamentar,                                                               Consilier parlamentar,
       Alina GRIGORESCU                                                                     Mihaela ASTAFEI
Avizat Şef serviciu, Ciprian BUCUR

